google/wiki40b huggingface dataset:
Yuen Ren Chao

Yuen Ren Chao (hiina 赵元任, pinyin'is: Zhào Yuánrèn, 3. november 1892 Tianjin – 25. veebruar 1982 Cambridge, Ameerika Ühendriigid) oli hiina päritolu ameerika keeleteadlane. Teda peetakse kaasaja hiina keeleteaduse rajajaks ja tema juhtimisel loodi hiina keele latinisatsioonisüsteem Gwoyeu Romatzyh. Ta arendas välja ka toonikeelte toonide märkimise süsteemi.
Chao üheks suurimaks teoseks on ingliskeelne hiina keele grammatika "A Grammar of Spoken Chinese" (Berkeley: University of California Press, 1968).
1910 läks ta USA-sse Cornelli Ülikooli matemaatikat ja füüsikat õppima. Ta kaitses filosoofiadoktori kraadi Harvardi Ülikoolis. 1920. aastal läks ta tagasi Hiinasse ja hakkas õpetama matemaatikat Tsinghua ülikoolis. Samal aastal oli ta Bertrand Russelli tõlgiks filosoofi Hiina visiidi ajal. Aasta hiljem naasis ta USA-sse, et õpetada Harvardi Ülikoolis. 1925 läks Chao Hiinasse tagasi ja hakkas 1926 uurima wu keele murdeid. 1928 alustas ta välitöid kogu Hiinas Academia Sinica Ajaloo ja Filoloogia Instituudi ülesandel. Ta tegi koostööd Luo Changpei ja Li Fangguiga, et anda hiina keeles välja Bernhard Karlgreni teos "Études sur la Phonologie Chinoise".
1938 läks Chao uuesti USA-sse ja jäi sinna elama. 1945 valiti ta Ameerika Lingvistikaseltsi presidendiks. 1954 sai ta Ameerika Ühendriikide kodanikuks. Alles 1981. aastal külastas ta Deng Xiaopingi kutsel taas Hiinat.
Chao kirjutas hiinakeelse teksti 施氏食狮史 (traditsioonilises kirjas 施氏食獅史; pinyinis: Shī Shì shí shī shǐ 'Lõvisööja luuletaja kivikoopas'). Tekst koosneb 92 hieroglüüfist, mis kõik häälduvad kas shī, shí, shǐ või shì. Hiina kirjas on see tekst loetav, kuid kõnes või latiniseeritult arusaamatu. Ta lõi teksti argumendina klassikalise hiina keele latiniseerimise vastu.
Ta tõlkis hiina keelde Lewis Carrolli raamatu "Alice Imedemaal" ja luuletuse "Jabberwocky".
Yuen Ren Chao tegeles ka heliloominguga.
Vitalism

Vitalism on arusaam bioloogias, mille kohaselt elusolendeile on iseloomulik füüsikalistest jõududest erineva elujõu (vis vitalis) olemasolu. 
Vitalismi eelkäijaks peetava Aristotelese arusaama kohaselt on elusolendeile omased eripärased eluprintsiibid – entelehhiad. 
Vitalismi (kitsamas mõttes) tuntud esindajad olid Jan Baptist van Helmont (1577–1644), Georg Ernst Stahl (1660–1734), Albrecht von Haller (1708–1777), Johann Friedrich Blumenbach (1752–1840). 
19. sajandi lõpul sai vitalism populaarseks uuel kujul – neovitalismina.
Vitalismi kummutajaks loetakse saksa keemikut F. Wöhlerit. 1828. aastal üritas ta keemilise reaktsiooniga saada ammooniumtsüanaati, aga sai hoopis karbamiidi, mis tekib ka elusorganismide ainevahetuses. Sellega kummutas Wöhler tahtmatult vitalismi teooria, mille kohaselt elusorganismide kemikaalid erinevad fundamentaalselt elutust ainest.
Tarind (keeleteadus)

Tarind ehk grammatiline konstruktsioon ehk konstruktsioon on keeleüksus, milles konventsionaliseerunud fonoloogiline ja/või morfosüntaktiline mall on seotud spetsiifilise semantilise ja/või pragmaatilise sisuga.
Tarind on keskne mõiste keeleteooriate peres, mida nimetatakse tarindigrammatikaks. Selliste teooriate järgi koosnevad kõneleja teadmised kokreetsest keelest lisaks sõnavarale ja kinnisväljenditele veel suurest hulgast tarinditest ehk vähem või rohkem abstraktsetest mallidest, nagu näiteks ühildumine või grammatiliste aegade moodustamine.
Riisipere jaama tee

Riisipere jaama tee (registrinumbriga 11164) on kõrvalmaantee Saue vallas Riisipere alevikus.
Tee pikkuseks on 0,3 km. Tee saab alguse Riisipere–Nurme tee esimesel kilomeetril ja lõpeb Riisipere raudteejaama juures, kus teeb ümber väikese haljasala tagasipöörde. Tee ei ületa ühtegi silda ega ühtegi truupi. Teele ei jää ühtegi bussipeatust.
Tee on mustkattega. Tee on klassita. Liiklussagedus teel on kuni 200 autot ööpäevas. Teel on kiiruspiirang 50 km/h. Tee on valgustatud.
Aakre Eriinternaatkool

Aakre Eriinternaatkool oli õppeasutus, mis töötas alates 1973 Aakre mõisahoones. Selle direktor oli Johannes Toomas.
Õppeasutus viidi üle Kuigatsisse (Kuigatsi Eriinternaatkool).
Ōsumi saared

Loodus

Saared on tekkelt vulkaanilised (vulkaanid on kihtvulkaanid).
Kõrgeim punkt Miyanoura-dake (1935 m) asub Yakushima saarel.
Kliima on subtroopiline.

Ajalugu

Ōsumi saari on esmakordselt kirjalikult mainitud 720.
Aastal 1543 randus seal Hiina laev, millega sõitis portugallane Mendes Pinto, kes tutvustas Jaapanile suhkruroogu ja tulirelvi. Sellest ajast sai Ōsumi saartest Jaapani ja Euroopa vahelise kaubanduse keskus. Eurooplased ei vahendanud jaapanlastele mitte ainult tulirelvi, vaid ka seepi, tubakat ja muid Jaapanis tundmatuid kaupu.
Aastal 1879, Meiji restauratsiooni ajal, läksid saared Jaapani koosseisu. Nad olid algselt Ōsumi provintsi (Ōsumi no Kuni) koosseisus.
Kevadel 1945 hõivasid saared USA, kes haldas neid kuni 1953. aastani, mil nad anti tagasi Jaapanile.
Aastal 1969 avati Tanegashima saarel Tanegashima kosmosekeskus.
Valli juga

Valli juga asub Paldiski linna alal, Kloogaranna–Paldiski maantee lähedal. Juga on nime saanud lähedalasuva samanimelise talu järgi. Juga on üks kolmest Pakri poolsaare väikejoast (teised on Põllküla ja Kersalu juga).
Juga saab veed õgvendatud kuivenduskraavist. Joa kõrgus on 2,5 meetrit.
Põndi kask

Põndi kask on kask Saare maakonnas Saaremaa vallas Kahtla laiul. Puu vanus võib olla umbes 300 aastat, mistõttu see võib olla Eesti vanim kask.
Puu rinnasümbermõõt on 238 cm ja kõrgus 21 m.
Angara mäestik

Angara mäestik (vene keeles Ангарский кряж) on mäestik Aasias Venemaa Irkutski oblastis. Paikneb Kesk-Siberi lavamaa kaguosas Ida-Sajaanist Alam-Tunguska jõgikonnani. Kulgeb umbes 800 km edela-kirde suunas.
Kõrgus kuni 1022 meetrit (teistel andmetel 946 meetrit.
Mäestiku kirdeosa on kaetud lehistaigaga, edelaosa männikutega.
Lemsalu kirikumõis

Mõisa suurus

Bienenstammi andmetel oli mõisa suurus 1816. aastal kaks adramaad, sellele allus 42 mees- ning 54 naishinge. 1688 oli mõisa suurus 1 ja 3/4 adramaad, samuti ka aastal 1734. Aastal 1757 oli adramaid kaks. Aastal 1823 oli mõisa suurus 1 ja 19/20 adramaad. Sama suur oli mõis ka  aastal 1832. Aastal 1881 oli 2 ja 16/80 adramaad mõisale kuuluvate talude valduses.
Pemiscoti maakond

Ajalugu

Maakond moodustati 1851. aastal.
Eesti transport

Raudteetransport

Raudteeliinide kogupikkus Eestis on 1026 km, millest 968 km moodustavad avalikud raudteed. Eestis tegeleb raudteede opereerimisega AS Eesti Raudtee, mille liinide kogupikkus ulatub 684,9 km-ni, kusjuures elektrifitseeritud teelõike on 132,2 km ning kaherealisi teelõike 107,3 km. 
Rongide sõidukiirused Eestis on küllaltki väikesed, mis on ka üheks põhjuseks, miks Eestis puudub reisirongide ühendus teiste Balti riikidega. Rail Baltica peaks siiski valmima järgneva kümne aasta jooksul ning see võimaldaks sõita kiirrongiga Eestist Euroopasse.

Mere- ja siseveetransport

Põhiliselt saabuvad Eestisse väliskülastajad läbi sadamate. Kõige suurem osa reisijate transpordist toimub läbi Tallinna Vanasadama. Kui arvestada nii kauba kui ka reisijatevedu on see Läänemere suurim sadam. 2005. aastal küündis rahvustvaheliste reisijate läbikäik 7,2 mln reisijani (kokku 7 192 059 reisijat). Eesti laevadest on 50% vanemad kui 20 aastat.  Siinsetes sadamates asuvad Euroopa ühed efektiivsemad terminalid, kus toimub kaupade ümberlaadimine kiiremini, kui teistes Euroopa riikides.

Lennutransport

Eestis on 12 ametlikku lennuvälja ja 1 kopteriväljak. Lennart Meri Tallinna lennujaama läbis 2005. aastal 1 401 059 reisijat, kaupa transporditi 9099 tonni ja posti veeti 836 tonni. Tallinna lennujaamas on rahvusvaheliste reisijate osakaal 98,2 %. Tartu lennujaam on lennutreeningute keskuseks ning teenindab tellimusreise. Seda läbis 2005. aastal 902 reisijat. 2005. aastal tehti Eesti ainukesel kopteriväljakul City Hall'sis 7311 lennuoperatsiooni ning teenindati 32 497 reisijat. Tallinna Lennujaam on Euroopa Liidu lennujaamadest Aasiale kõige lähemal.

Eesti konkurentsieelised

Eesti asukoht Põhja-Euroopas asetab meid ühe Euroopa Liidu kõige uuenduslikuma ja arenenuma piirkonna kõrvale. Meilt jõuab kaup 24 tunniga 50 miljoni tarbijani ja 48 tunniga 300 miljoni tarbijani.
Muinsuskaitse aastaraamat

Muinsuskaitse aastaraamat on aastaraamat (jätkväljaanne), mis kajastab eelneval aastal Eesti muinsuskaitses ja mälestisel toimunut.
Anne Margiste

Anne Margiste (sündinud 3. augustil 1942 Väänas) on eesti näitleja.
1960. aastal lõpetas Tallinna 7. Keskkooli ja 1965 Draamateatri õppestuudio.
1965–1973 töötas Rakvere Teatris ja 1973–2005 Ugalas näitlejana.
Lõpetanud 1970. aastal Tartu Riikliku Ülikooli (eesti filoloogia).

Filmirollid

Ta on mänginud filmides "Noorelt õpitud" ja "1944".

Isiklikku

Tema abikaasa oli helilooja Arved Haug.
Tellisekspressionism

Tellisekspressionism (saksa keeles Backsteinexpressionismus) on ekspressionistliku arhitektuuri erivorm, kus kasutatakse telliskivi, plaati või klinkertellist põhiehitusmaterjalina. Tellisekspressionismi laadis hooneid ehitati põhiliselt 1920ndail, eelkõige Saksamaa suuremates linnades ja Ruhri piirkonnas.
Klinkertellis vastas tööstushoonetele esitatavate keskkonnatingimuste nõuetele, eriti Ruhri piirkonnas. Selle iseloomulik kare ja üsna lai värvivalik pruunist lillani aitas kaasa materjali populaarsuse kasvule. Fassaadi ilmestamiseks kasutati vahel ka kahjustuste ja tootmisvigade tõttu praagiks tunnistatud telliseid (näiteks Chilehausil Hamburgis).
Fassaadide dekoreerimiseks kasutati ka arhitektuurseid klinkertellistest või keraamilisi skulptuure. Tuntud on skulptor Richard Kuöhli ja Ernst Barlachi panus selles valdkonnas.
Tellisekspressionismis kasutati vahel ka teiste arhitektuuristiilide elemente, näiteks art déco'd Chilehausis.
Väljapaistvaid näiteid tellisekspressionismist leidub Hamburgis. Seal paiknevad Fritz Högeri loodud Chilehaus (valmis 1924), mis kuulub ekspressionismi klassikasse, selle naabruses asuv büroohoone Sprinkenhof, mille projekteerisid arhitektid Hans Gerson, Oskar Gerson ja Fritz Höger (ehitati kolmes etapis 1927–1943), Broschek-Haus ja Zigarettenfabrik Reemtsma (Reemtsma sigaretivabrik).
Hannoveris asub samuti Fritz Högeri projekteeritud Anzeiger-Hochhaus, mis ehitati 1927–1928 algselt kirjastusele, praegu on hoones meediakontsern. Hoone on üks väheseid suuri esindushooneid, mis jäi teises maailmasõjas terveks. Hoone oma 51 meetri kõrgusega oli valminuna üks esimesi kõrghooneid Saksamaal. Tänapäeval on see tänu oma 12 meetri kõrgusele rohelisele teraskuplile Hannoveri üks sümboleid. Teraskupli all oli algselt planetaarium, sõjajärgsel perioodil ehitati sinna kino.

Tellisekspressionism Eestis

Üksikuid tellisekspressionismi näiteid on ka Eestis. Arhitekt Robert Natus projekteeris kaks klinkermaja Tallinnas.
Esimesena rajati Vabaduse platsi äärde kindlustusseltsi EKA maja, kus praegu asub Tallinna linnavalitsus. Ehitusaastad olid 1929–1932. Fassaadi katab tellislaost rombimuster, mis oma tahukalise mahuga lähtus otseselt Hamburgis äsjavalminud Fritz Högeri ja vendade Gersonite Sprinkenhofist. Skulpturaalsed elemendid klinkertellistest fassaadil kujundas Jaan Koort.
Teine Natuse klinkermaja on elamu Pärnu maantee ja Roosikrantsi tänava teravnurgal – ehitatud aastail 1935–1936, sarnaneb see otseselt Chilehausiga Hamburgis.
Homer Simpson

Homer Jay Simpson (armastusnimi Homie) on joonissarja "Simpsonid" peategelane.
Homeri abikaasa on Marge Simpson, lapsed Bart Simpson, Lisa Simpson ja Maggie Simpson, isa Abraham Simpson ja ema Mona Simpson. Homer töötab Springfieldi tuumaelektrijaamas, mille omanik on Montgomery Burns. 
Ta sai oma nime Matt Groeningi isa Homer Groeningu järgi.
Homerile annab hääle näitleja Dan Castellaneta.
Kui Homer teeb midagi valesti või vigastab ennast, siis ta ütleb "D'oh!"
Jaanus Harro

Elulugu

Jaanus Harro sündis 7. novembril 1962 Tartus, õpinguid alustas Võru Kreutzwaldi Gümnaasiumis.
Harro on psühhofarmakoloog ja käitumise regulatsioonimehhanismide uurija. Ta on lõpetanud Tartu Ülikooli arstiteaduskonna ravi erialal, meditsiinikandidaat 1990. aastal ning kaitsnud meditsiiniteaduste doktori kraadi 1993. aastal Uppsala Ülikoolis.
Aastail 1989–1993 oli ta Tartu Riikliku Ülikooli arstiteaduskonna teadur ja vanemteadur. Aastal 1994 sai ta farmakoloogia instituudi ning 1996 tervishoiu instituudi erakorraliseks professoriks. Alates 1998. aastast on Jaanus Harro sotsiaal- ja haridusteaduskonna psühholoogiainstituudi psühhofüsioloogia õppetooli professor.
J. Harro on hinnatud teadur nii psühhobioloogia kui ka psühhofarmakoloogia erialadel. Oma teadusliku tegevusega esindab ta psühholoogiast seda valdkonda, mis hõlmab nii psühhofüsioloogiat kui ka käitumisteadust. Tema teadustööde põhimeetoditeks on psühhofarmakoloogilised, käitumuslikud ja psühhoanatoomilised meetodid. Oma uurimustes on kasutanud loomkatseid peamiselt rotte. Lisaks loomkatsetele on mitmed artiklid käsitlenud ka inimeste psühhobioloogiat. Peamised uurimisteemad on tundeelamuste ja ajejõudude aluseks olevad aju neurokeemilised protsessid, psühhoaktiivsete ühendite toime käitumisele, kehalise aktiivsuse ning nende seosed meeleolu ja isiksuseomadustega. J. Harro uuemad teadusartiklid käsitlevad neuropeptiidide roll emotsionaalsete seisundite geneesis ja uurimiskäitumises ning eesmärk on vastutavate ajupiirkondade väljaselgitamine. Lisaks eelnevale on Harro uurinud loomkatsete abil depressiivsete seisundite neurokeemilist modelleerimist. Olulised teadustööd tervisekäitumise teemadel hõlmavad monoamiinoksüdaasi jt biomarkerite mõju ülemääraselt riskeeriva ja impulsiivse käitumise analüüsis ning ennustamisel (suitsetamine, alkoholi ja/või narkootikumide tarbimine, ühiskonnavastane käitumine, osalus õnnetusjuhtumites). Biomarkerite seoste uurimine isiksuseomadustega on järjest enam aktuaalsust koguv rakenduslik uurimissuund.
Dionysius Fabricius

Dionysius Fabricius (tegutses 17. sajandil) oli vaimulik ja kroonik.
Ta on olnud Viljandi kiriku praost. 
Tema tuntuim teos on neljaosaline Liivimaa ajalugu käsitlev "Livonicae Historiae compendiosa series, in quatuor digesta partes ab anno 1158 usque ad annum 1610".
Mürsik

Mürsik on 11–14-aastane laps, noorem murdeealine.

Termin

Etümoloogiliselt põhineb termin 1960. aastatel loodud tehistüvel. Impulss-sõnad on olnud 'mürsk', soomekeelne myrsky ('torm') ja 'mürts'.
Qantas Airways

Qantas Airways on Austraalia riiklik lennufirma.
See on Oneworldi liige.
Ettevõte asutati 1920. aastal ja rahvusvahelisi reisilende alustati 1935. aastal. Lennufirma nimi on akronüüm selle algsest nimest Queensland and Northern Territory Aerial Services (Queenslandi ja Põhjaterritooriumi õhuteenistus).
Lennufirma IATA-kood on QF ja ICAO-kood QFA.
Oneworld'i liikmed
American Airlines •  
British Airways •  
Cathay Pacific •   
Finnair •  
Iberia •  
Japan Airlines •  
LATAM •  
Malaysia Airlines •  
Qantas Airways •  
Qatar Airways •  
Royal Jordanian • 
S7 Airlines
Endised liikmed:Aer Lingus •  
Air Berlin •  
Canadian Airlines •  
Malév •  
Mexicana de Aviación •  
Niki •  
US Airways
Kõo vald (Pilistvere kihelkond)

Kõo vald (saksa keeles Wolmarshof) oli 1866–1939 üks Pilistvere kihelkonna valdadest (olid veel Kabala ja Imavere vald). Valla pindala oli 139 km² ja elanikke 3523 (1922. a seisuga).
Arvi Altmäe

Arvi Altmäe (sündinud 22. juulil 1942) on eesti arhitekt ja koolijuht.
1967–1973 õppis ta Eesti NSV Riiklikus Kunstiinstituudis ja lõpetas kiitusega arhitektuuri eriala. 1997–1999 õppis ta Tallinna Tehnikaülikoolis ja lõpetas haldusjuhtimise eriala magistrikraadiga. 2004. aastal kaitses doktoriväitekirja sotsiaalteadustes Tallinna Ülikooli Õigusakadeemias (endine Akadeemia Nord) ning 2009. aastal sai doktorikraadi kasvatusteadustes Tampere Ülikoolis.  
Ta on olnud Tallinna Tehnikakõrgkooli rektor ja rakenduskõrgkoolide rektorite nõukogu esimees ning Vabariigi Presidendi Akadeemilise Nõukogu liige.
Ta on Isamaa ja Res Publica Liidu liige ja MTÜ Eesti Kodukaunistamise Ühenduse juhatuse esimees.
27. veebruaril 2012 määras majandus- ja kommunikatsiooniminister Juhan Parts Altmäe EAS-i nõukogusse.
Jelena Välbe

Isiklikku

Ta oli aastatel 1987–1997 abielus eesti suusataja ja hilisema määrdemehe Urmas Välbega.
Lümfosarkoom

Lümfosarkoomiks (ladina keeles lymphosarcoma) nimetatakse osadel loomadel (sh inimestel) vohavat lümfisõlmede pahaloomulist kasvajat.
Termin on vananenud ega ole tänapäeval enam käibel.
Madudel (Colubridae, Lampropeltis getula californiae) võib lümfosarkoomi ka kõhuõõnes esineda.
Jüri Ratase teine valitsus

Jüri Ratase teine valitsus on 29. aprillil 2019 ametisse astunud 50. Eesti Vabariigi valitsus, mille moodustasid Eesti Keskerakond, Eesti Konservatiivne Rahvaerakond ja Isamaa. President Kersti Kaljulaid nimetas valitsuse ametisse 24. aprillil 2019 ja selle volitused jõustusid viis päeva hiljem ametivande andmisega XIV Riigikogu ees.

Arvamusküsitlus

Kantar Emor viis enne valitsuse ametissekinnitamist, 10.–15. aprillil, 1312 Eesti elaniku seas läbi küsitluse ministrikandidaatide sobivuse ja tuntuse teemal. Kõige sagedamini nimetati oma ametisse sobivaks Jüri Luike (60%), Tõnis Lukast (56%) ja Mailis Repsi (55%). Ministriks mittesobivateks kandidaatideks peeti kõige sagedamini Martin Helmet Ja Mart Helmet – sellel seisukohal oli vastavalt 58% ja 53% vastajatest. Kõige vähemtuntud ministrikandidaadid olid Marti Kuusik (68% vastajatest ütles, et ei tea teda), Mart Järvik (66%), Rene Kokk (63%), Tanel Kiik (58%) ja Riina Solman (51%). Peaminister Jüri Ratast pidas ametikohale sobivaks 44%, mittesobivaks aga 37% vastajatest. Ühtlasi oli Ratas ministrikandidaat, kelle puhul inimesed kõige harvem ütlesid, et ei tea teda (4%).
Benjamin Verbič

Benjamin Verbič (sündinud 27. novembril 1993 Celjes) on Sloveenia jalgpallur. Ta mängib Ukraina kõrgliiga klubis Kiievi Dinamo vasaku äärena.
Verbič alustas klubikarjääri 2011. aastal kodulinna klubis NK Celje. Hooajal 2014–15 oli ta Sloveenia liigas 15 väravaga paremuselt teine väravakütt ning ta valiti liiga hooaja parimaks mängijaks.
2015. aasta aprillis sõlmis ta nelja aasta pikkuse lepingu Taani kõrgliiga klubiga København. Hooaegadel 2015–16 ja 2016–17 võitis ta klubiga nii Taani meistritiitli kui karika.
2017. aasta detsembris sõlmis ta viie aasta pikkuse lepingu Kiievi Dinamoga.
Sloveenia jalgpallikoondises tegi ta debüüdi 30. märtsil 2015 sõprusmängus Katari vastu. Esimese värava koondise särgis lõi ta 11. novembril 2016 MM-i valikmängus Malta vastu.
Revúca kõrgustik

Revúca kõrgustik (slovaki Revúcka vrchovina) on mäestik Slovakkia keskosas, mis on osa Lääne-Karpaatidest ja ühtlasi on see ka osa Slovaki maagimäestikust. Selle regiooni kõrgeim tipp on Veľký Radzim (998 m).
Kõrgustiku piiride täpne määratlemine on raske, kuna seda ümbritsevate orgude ja vesikondade süsteem võimaldab seda tihti mitmeti määratleda. Nõnda ühendabki poola geograaf Jerzy Kondracki kõrgustiku Stolica mäestiku ja Muránska planinaga ühtseks Rudawy Gemerskie nime kandvaks maastikuregiooniks. 
Mäestiku lääneosa veed voolavad Ipoly jõkke, idapoolne osa jääb aga Sajó vesikonda. Piirkonda iseloomustavad mitmed kohaliku tähtsusega rauakaevandused. Tähtsaks turismiobjektiks on Ochtinská aragoniidikoobas.
Nils Ferlin

Nils Johan Einar Ferlin (11. detsember 1898 Karlstad – 21. oktoober 1961 Stockholm) oli rootsi poeet ja näitleja.
1908. aastal siirdus perekond Ferlin Filipstadi, kus Nilsi isa asutas oma ajalehe. Karlstadis oli Ferlini isa töötanud nädalalehes Nya Wermlands-Tidningen ja seega oli tal ajakirjanduse vallas kogemusi. Isa suri aga järgmisel aastal ja perekond pidi kolima oma mugavast elukeskkonnast tööstusrajooni, et tulevane poeet saaks lõpetada oma haridustee. Kooli lõputunnistuse sai Ferlin juba 16-aastaselt.
Nils Ferlinil oli ka põgus näitlejakarjäär. 17-aastaselt tegi ta kaasa Oscar Wilde'i "Salomés" ja jätkas oma karjääri ühes rändteatrikompaniis.
Ferlini satiiriline klounilike võllanaljadega looming ründab võimumehi, tõusikuid ja ameerikalikku elulaadi. Kuigi paljud tema luuletused on melanhoolsed, pole need siiski ilma huumorita. Paljud neist on seatud ka muusikale ja on muutunud muusikatööstuse kaudu populaarseteks lauludeks. Ferlini eluajal müüdi tema luulekogusid üle 300 000 eksemplari.
Rootsis on Ferlinile püstitatud mitu ausammast, üks on Filipstadis, teine Karlstadis ja kolmas Stockholmis.
Nils Ferlini luulet on inglise keelde tõlkinud Martin S. Allwood, Fred Lane, Thord Fredenholm ja Roger Hinchliffe ning eesti keelde Arno Vihalemm (1911–1991).
Paul Ottokar Theodor Hirsch

Paul Ottokar Theodor Hirsch (17. jaanuar 1847 Pöide – 16. aprill 1902 Harju-Madise) oli Eesti vaimulik.
Õppis aastatel 1858–1864 Tartus gümnaasiumis. Tartu Ülikooli usuteaduskonnas õppis ta aastatel 1865–1869. Oli seejärel Liivimaal koduõpetaja. Ordineeriti 6. veebruaril 1872 Tartus õpetajaks.
Oli aastatel 1872–1879 õpetaja Rožištše (ka Roshischtsche) koguduses Volõõnias (Volõõnia sakslaste pastor) Ukrainas, 1879–1902 (valiti 24. märtsil 1879, introdutseeriti 3. juunil 1879) Harju-Madise koguduse õpetaja ning 1901–1902 Lääne-Harju praostkonna praost.

Isiklikku

Tema isa Paul Eduard Hirsch oli Pöide ja Palamuse koguduse õpetaja, vanaisa Eduard Johann Assmuth oli Torma Maarja koguduse õpetaja. Tema onu Alexander Carl Woldemar Assmuth oli Harju-Risti koguduse ja Tallinna Jaani koguduse II pihtkonna õpetaja. Tema onu Gustav Hirsch oli Venemaa keisri õukonna meedik (tänu keisri ihuarsti Philipp Karelli eestkostele).
Meie Tee

Meie Tee oli 1931–1983 USAs New Yorgis ilmunud väliseestlaste ajakiri. Ajakiri ilmus üks kord kuus. Ajakiri ei ilmunud 1981. Ajakirja andis 1931–1935 välja New Yorgi Eesti Haridusseltsi Kirjandus-Kunsti osakond, seejärel kuni 1940 New Yorgi Eesti Haridusselts. 1941–1960 Eesti Haridusselts ja Ülemaailmne Eesti Ühing ja seejärel kuni 1983 Ülemaailmne Eesti Ühing.
Inseneripataljon

Inseneripataljon oli Eesti Rahvaväe väeosa (pataljon), mis osales ka Eesti Vabadussõjas.
Pataljon moodustati 21. novembril 1918 Eesti Rahvaväe koosseisus. Pataljoni ülemaks valiti kapten Voldemar Rieberg. Pataljoni koosseisus moodustati 1. sapöörirood ja hiljem ka 2. sapöörirood.
1. sapöörirood sõdis Vabadussõjas Narva rindel ja kuulus siis 1. diviisi koosseisu.
2. sapöörirood sõdis Vabadussõjas Lõunarindel ja kuulus siis 2. diviisi koosseisu.
1924 moodustati Inseneripataljoni baasil Pioneerpataljon ja Sidepataljon.
Jäääär

Jäääär on Eesti ansambel, mis on tegutsenud 1991. aastast.
Elmar Fischer

Elmar Karl Gustav Fischer (1. märts 1895 Sangaste – 20. märts 1962 Berliin) oli Eesti kohtunik.
Ta õppis 1913–1916 Peterburi ülikooli ja 1920–1922 (lõpetas) Tartu Ülikooli õigusteaduskonnas.
Aastail 1923–1924 oli Elmar Fischer Tartu-Võru Rahukogu kohtuameti kandidaat, 1924–1929 Võru 2. jaoskonnakohtunik, 1929–1932 Tallinna-Haapsalu ja alates 1932. aastast Tartu-Võru Rahukogu liige.